Πρόταση ΑΠΟΦΑΣΗΣ ΤΟΥ ΣΥΜΒΟΥΛΙΟΥ όσον αφορά τη θέση της Κοινότητας στο Συμβούλιο Σύνδεσης που συστήθηκε από την Ευρωπαϊκή Συμφωνία μεταξύ των Ευρωπαϊκών Κοινοτήτων και των κρατών μελών τους, αφενός, και της Δημοκρατίας της Βουλγαρίας, αφετέρου, όσον αφορά τη συμμετοχή της Βουλγαρίας στο σύστημα RAPEX, με βάση την οδηγία 2001/95/ΕΚ του Ευρωπαϊκού Κοινοβουλίου και του Συμβουλίου, της 3ης Δεκεμβρίου 2001, για τη γενική ασφάλεια των προϊόντων

(υποβληθείσα από την Επιτροπή)

ΑΙΤΙΟΛΟΓΙΚΗ ΕΚΘΕΣΗ

Η Ευρωπαϊκή Συμφωνία [1] Σύνδεσης μεταξύ των Ευρωπαϊκών Κοινοτήτων και των κρατών μελών τους, αφενός, και της Δημοκρατίας της Βουλγαρίας, αφετέρου, υπογράφηκε στις Βρυξέλλες στις 8 Μαρτίου 1993, και αναφέρει στο άρθρο 93 ότι όλα τα μέρη συνεργάζονται με σκοπό την επίτευξη πλήρους συμβατότητας μεταξύ των συστημάτων για την προστασία των καταναλωτών στη Βουλγαρία και στην Κοινότητα. Για το σκοπό αυτό, η συνεργασία περιλαμβάνει, μεταξύ άλλων και στο πλαίσιο των δυνατοτήτων που υπάρχουν, την ανταλλαγή πληροφοριών και την πρόσβαση στις βάσεις δεδομένων της Κοινότητας.

[1] ΕΕ L 358, 31.12.1994, σ. 1.

Η οδηγία 2001/95/ΕΚ του Ευρωπαϊκού Κοινοβουλίου και του Συμβουλίου, της 3ης Δεκεμβρίου 2001, για τη γενική ασφάλεια των προϊόντων ορίζει, στο άρθρο 12, ότι η πρόσβαση στο RAPEX είναι ανοικτή σε όλες τις υποψήφιες χώρες, στο πλαίσιο συμφωνιών μεταξύ των Κοινότητας και των εν λόγω χωρών, σύμφωνα με τις ρυθμίσεις που ορίζονται σ' αυτές τις συμφωνίες. Οι συμφωνίες αυτές βασίζονται στην αμοιβαιότητα και περιλαμβάνουν διατάξεις περί εμπιστευτικότητας αντίστοιχες με τις ισχύουσες στην Κοινότητα.

Με επιστολή της στις 28 Νοεμβρίου 2003, την οποία απηύθυνε η Αποστολή της Βουλγαρίας στις Ευρωπαϊκές Κοινότητες προς το Γενικό Διευθυντή της Γενικής Διεύθυνσης Υγείας και Προστασίας των Καταναλωτών, η Βουλγαρία ζητά από την Επιτροπή να ξεκινήσει τις διαδικασίες ώστε να καταστεί εφικτή η πρόσβαση της χώρας στο σύστημα RAPEX της ΕΕ.

Η Βουλγαρία έχει συμμετάσχει ενεργά -από την έναρξη εφαρμογής του το Μάιο του 1999- στο σύστημα TRAPEX (μεταβατικό σύστημα για την ταχεία ανταλλαγή πληροφοριών) το οποίο αντανακλά τις δραστηριότητες του RAPEX για τις υποψήφιες χώρες.

Η πρόταση που επισυνάπτεται δεν έχει χρηματοοικονομικές επιπτώσεις.

Για τους λόγους που προαναφέρονται, το Συμβούλιο καλείται να εγκρίνει την απόφαση που επισυνάπτεται.

Πρόταση ΑΠΟΦΑΣΗΣ ΤΟΥ ΣΥΜΒΟΥΛΙΟΥ όσον αφορά τη θέση της Κοινότητας στο Συμβούλιο Σύνδεσης που συστήθηκε από την Ευρωπαϊκή Συμφωνία μεταξύ των Ευρωπαϊκών Κοινοτήτων και των κρατών μελών τους, αφενός, και της Δημοκρατίας της Βουλγαρίας, αφετέρου, όσον αφορά τη συμμετοχή της Βουλγαρίας στο σύστημα RAPEX, με βάση την οδηγία 2001/95/ΕΚ του Ευρωπαϊκού Κοινοβουλίου και του Συμβουλίου, της 3ης Δεκεμβρίου 2001, για τη γενική ασφάλεια των προϊόντων

ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,

τη συνθήκη για την ίδρυση της Ευρωπαϊκής Κοινότητας,

την Ευρωπαϊκή Συμφωνία Σύνδεσης μεταξύ των Ευρωπαϊκών Κοινοτήτων και των κρατών μελών τους, αφενός, και της Δημοκρατίας της Βουλγαρίας, αφετέρου [ [2]], που υπογράφηκε στις Βρυξέλλες την στις 8 Μαρτίου 1993, και ιδίως το άρθρο 93,

[2] ΕΕ L 358, 31.12.1994, σ. 1.

την οδηγία 2001/95/ΕΚ του Ευρωπαϊκού Κοινοβουλίου και του Συμβουλίου, της 3ης Δεκεμβρίου 2001, για τη γενική ασφάλεια των προϊόντων και ιδίως το άρθρο 12,

την πρόταση της Επιτροπής,

Εκτιμώντας τα ακόλουθα:

(1) Η Ευρωπαϊκή Συμφωνία μεταξύ των Ευρωπαϊκών Κοινοτήτων και των κρατών μελών τους, αφενός, και της Δημοκρατίας της Βουλγαρίας, αφετέρου, ορίζει στο άρθρο 93 ότι τα μέρη της συμφωνίας συνεργάζονται με σκοπό την επίτευξη πλήρους συμβατότητας των συστημάτων προστασίας των καταναλωτών στη Βουλγαρία και την Κοινότητα,

(2) Το άρθρο 12 παράγραφος 4 της οδηγίας 2001/95/ΕΚ ορίζει ότι η πρόσβαση στο RAPEX είναι ανοικτή σε όλες τις υποψήφιες χώρες, στο πλαίσιο συμφωνιών μεταξύ των Κοινότητας και των εν λόγω χωρών, σύμφωνα με τις ρυθμίσεις που ορίζονται σ' αυτές τις συμφωνίες. Οι συμφωνίες αυτές βασίζονται στην αμοιβαιότητα και περιλαμβάνουν διατάξεις περί εμπιστευτικότητας αντίστοιχες με τις ισχύουσες στην Κοινότητα,

(3) Η Βουλγαρία έχει συμμετάσχει ενεργά -από την έναρξη εφαρμογής του το Μάιο του 1999- στο σύστημα TRAPEX (μεταβατικό σύστημα για την ταχεία ανταλλαγή πληροφοριών) το οποίο αντανακλά τις δραστηριότητες του RAPEX για τις υποψήφιες χώρες,

ΑΠΟΦΑΣΙΖΕΙ:

Άρθρο μόνο

Η θέση που πρέπει να λάβει η Κοινότητα στο Συμβούλιο Σύνδεσης το οποίο συγκροτήθηκε με την Ευρωπαϊκή Συμφωνία που συνήφθη μεταξύ των Ευρωπαϊκών Κοινοτήτων και των κρατών μελών τους, αφενός, και της Δημοκρατίας της Βουλγαρίας, αφετέρου, όσον αφορά τη συμμετοχή της Βουλγαρίας στο σύστημα RAPEX, στο πλαίσιο της οδηγίας 2001/95/ΕΚ, περιέχεται στο σχέδιο απόφασης του Συμβουλίου Σύνδεσης που επισυνάπτεται.

Βρυξέλλες, [...]

Για το Συμβούλιο

Ο Πρόεδρος

ΠΑΡΑΡΤΗΜΑ

//

Πρόταση

ΑΠΟΦΑΣΗΣ αριθ. ..../2004 ΤΟΥ ΣΥΜΒΟΥΛΙΟΥ ΣΥΝΔΕΣΗΣ μεταξύ των Ευρωπαϊκών Κοινοτήτων και των κρατών μελών τους, αφενός, και της Δημοκρατίας της Βουλγαρίας, αφετέρου της --/--/--

όσον αφορά τη συμμετοχή της Βουλγαρίας στο σύστημα RAPEX στο πλαίσιο της οδηγίας 2001/95/ΕΚ του Ευρωπαϊκού Κοινοβουλίου και του Συμβουλίου της 3ης Δεκεμβρίου 2001 για τη γενική ασφάλεια των προϊόντων [3]

[3] ΕΕ L 11, 15.1.2002, σ.4.

ΤΟ ΣΥΜΒΟΥΛΙΟ ΣΥΝΔΕΣΗΣ,

Έχοντας υπόψη:

την Ευρωπαϊκή Συμφωνία Σύνδεσης μεταξύ των Ευρωπαϊκών Κοινοτήτων και των κρατών μελών τους, αφενός, και της Βουλγαρίας, αφετέρου [ [4]], που υπογράφηκε στις Βρυξέλλες την 1η Φεβρουαρίου 1993, και ιδίως το άρθρο 93,

[4] ΕΕ L 358, 31.12.1994, σ. 1.

την οδηγία 2001/95/ΕΚ του Ευρωπαϊκού Κοινοβουλίου και του Συμβουλίου, της 3ης Δεκεμβρίου 2001, για τη γενική ασφάλεια των προϊόντων και ιδίως το άρθρο 12,

την επιστολή, στις 2 Δεκεμβρίου 2003, την οποία απηύθυνε η Αποστολή της Βουλγαρίας στις Ευρωπαϊκές Κοινότητες προς το Γενικό Διευθυντή της Γενικής Διεύθυνσης Υγείας και Προστασίας των Καταναλωτών, η Βουλγαρία ζητά από την Επιτροπή να ξεκινήσει τις διαδικασίες ώστε να καταστεί εφικτή η πρόσβαση της χώρας στο σύστημα RAPEX της ΕΕ,

Εκτιμώντας τα ακόλουθα:

(1) Το άρθρο 93 της Ευρωπαϊκής Συμφωνίας θεσπίζει ότι όλα τα μέρη της συμφωνίας συνεργάζονται με σκοπό την επίτευξη πλήρους συμβατότητας των συστημάτων για την προστασία των καταναλωτών στη Βουλγαρία και στην Κοινότητα. Για το σκοπό αυτό, η συνεργασία περιλαμβάνει, μεταξύ άλλων και στο πλαίσιο των δυνατοτήτων που υπάρχουν ήδη, την ανταλλαγή πληροφοριών και την πρόσβαση στις βάσεις δεδομένων της Κοινότητας.

(2) Το άρθρο 12 παράγραφος 4 της οδηγίας 2001/95/ΕΚ ορίζει ότι η πρόσβαση στο RAPEX είναι ανοικτή σε όλες τις υποψήφιες χώρες, στο πλαίσιο συμφωνιών μεταξύ των Κοινότητας και των εν λόγω χωρών, σύμφωνα με τις ρυθμίσεις που ορίζονται σ' αυτές τις συμφωνίες. Οι συμφωνίες αυτές βασίζονται στην αμοιβαιότητα και περιλαμβάνουν διατάξεις περί εμπιστευτικότητας αντίστοιχες με τις ισχύουσες στην Κοινότητα.

(3) Το παράρτημα ΙΙ της οδηγίας 2001/95/ΕΚ θεσπίζει τις διαδικασίες εφαρμογής του RAPEX και τις κατευθυντήριες γραμμές για την κοινοποίηση.

(4) Η Επιτροπή έχει εγκρίνει τις κατευθυντήριες γραμμές για τη διαχείριση του RAPEX, όπως απαιτείται στο σημείο 8 του παραρτήματος II της οδηγίας, στις 28 Απριλίου 2004 [5].

[5] ΕΕ L 151, 30.4.2004, σ.83, όπως διορθώθηκε από την ΕΕ L 208, 73, 10.6.2004, σ.73.

(5) Η Βουλγαρία έχει συμμετάσχει ενεργά -από την έναρξη εφαρμογής του το Μάιο του 1999- στο σύστημα TRAPEX (μεταβατικό σύστημα για την ταχεία ανταλλαγή πληροφοριών) το οποίο αντανακλά τις δραστηριότητες του RAPEX για τις υποψήφιες χώρες,

ΑΠΟΦΑΣΙΖΕΙ:

Άρθρο 1

Η Βουλγαρία συμμετέχει στο σύστημα RAPEX με τα ίδια δικαιώματα και υποχρεώσεις με τα σημερινά μέλη, σύμφωνα με τις σχετικές διατάξεις της οδηγίας 2001/95/ΕΚ και τις κατευθυντήριες γραμμές RAPEX.

Άρθρο 2

Η Βουλγαρία εφαρμόζει τις ίδιες αρχές περί εμπιστευτικότητας με αυτές που εφαρμόζουν τα άλλα μέλη του RAPEX.

Άρθρο 3

Σε συνεργασία με τις υπηρεσίες της Επιτροπής, η Βουλγαρία λαμβάνει όλες τις αναγκαίες πρακτικές ρυθμίσεις ώστε να εξασφαλίσει ότι είναι σε θέση να συμμορφώνεται πλήρως με τις απαιτήσεις που ορίζονται στην οδηγία και τις διαδικασίες που περιλαμβάνονται στις κατευθυντήριες γραμμές RAPEX.

Η Επιτροπή παρέχει ειδικότερα εισαγωγική εκπαίδευση των υπαλλήλων της Βουλγαρίας για τη χρήση της εφαρμογής RAPEX.

Άρθρο 4

Οποιαδήποτε προβλήματα προκύψουν από την εφαρμογή αυτής της απόφασης λύνονται μέσω άμεσων επαφών μεταξύ των υπηρεσιών της Επιτροπής και των ρουμανικών αρχών στο πλαίσιο του RAPEX. Εάν αυτό δεν καταλήξει σε μια αμοιβαίως αποδεκτή λύση, το Συμβούλιο Σύνδεσης προβαίνει σε ανταλλαγές απόψεων, ύστερα από αίτημα ενός από τα μέρη, μέσα σε διάστημα τριών μηνών μετά την αίτηση.

Κατόπιν αυτής της ανταλλαγής απόψεων ή ύστερα από την εκπνοή της περιόδου που αναφέρεται στην παραπάνω παράγραφο, το Συμβούλιο Σύνδεσης μπορεί να προβεί σε κατάλληλες συστάσεις για τη ρύθμιση αυτών των προβλημάτων.

Οι διαδικασίες αυτές στο Συμβούλιο Σύνδεσης δεν θίγουν οποιαδήποτε δράση στο πλαίσιο των αντίστοιχων νομοθεσιών για την προστασία των καταναλωτών που ισχύουν στο έδαφος των δύο μερών.

Άρθρο 5

Η παρούσα απόφαση τίθεται σε ισχύ την ημέρα της έκδοσής της. Εφαρμόζεται από την 01/12/2004.

(Πόλη), [...]

Για το Συμβούλιο Σύνδεσης

Ο Πρόεδρος